〔《素》〕帝曰∶病成而变,何谓?岐伯曰∶风成为寒热,瘅成为消中,厥成为癫疾,久风为飧泄,脉风成为疠。病之变化,不可胜数(《脉要精微论》)。曰∶二阳之病发心脾,有不得隐曲,女子不月。其传为风消,其传为息贲者,死不治。曰∶三阳为病发寒热,下为痈肿,及为痿厥　,其传为索泽,其传为颓疝。曰∶一阳发病少气,善咳善泄,其传为心掣,其传为膈。二阳一阴发病,主惊骇背痛,善噫善欠,名曰风厥。二阴一阳发病,善胀,心满善气。三阳三阴发病,为偏枯痿易,四肢不举。(《阴阳别论》)